
 30.1.2013
 BG
 Официален вестник на Европейския съюз
 L 28/1
 РЕГЛАМЕНТ ЗА ИЗПЪЛНЕНИЕ (ЕС) No 81/2013 НА КОМИСИЯТА
 от 29 януари 2013 година
 за изменение на Регламент за изпълнение (ЕС) No 1051/2011 по отношение на досиета с микроданни за предаване на данни
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 692/2011 на Европейския парламент и на Съвета от 6 юли 2011 г. относно Европейска статистика на туризма и за отмяна на Директива 95/57/ЕО на Съвета (1), и по-специално член 9, параграфи 2 и 3 от него,
 като има предвид, че:
 (1)
 Въвеждането на актуализирана система за класификация е от основно значение за продължаващите усилия на Комисията да поддържа съответствието на европейската статистика, като се вземат предвид развитието и промените в областта на образованието.
 (2)
 Организацията за образование, наука и култура към ООН (ЮНЕСКО) преразгледа версията на Международната стандартна класификация на образованието (ISCED), използвана досега (ISCED 1997), с цел да се гарантира, че тя е в съответствие с развитието на политиките и структурите на образованието и обучението.
 (3)
 Необходимостта от международна съпоставимост на образователните статистики изисква държавите членки и институциите на Европейския съюз да използват класификации на образованието, които са съвместими с преразгледаната Международна стандартна класификация на образованието ISCED 2011 (ISCED 2011), приета от държавите — членки на ЮНЕСКО, на тяхната 36-а генерална конференция през ноември 2011 г.
 (4)
 Поради това Регламент за изпълнение (ЕС) No 1051/2011 на Комисията (2) следва да бъде съответно изменен.
 (5)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Приложение III към Регламент за изпълнение (ЕС) No 1051/2011 се изменя, както е посочено в приложението към настоящия регламент.
 Член 2
 Настоящият регламент влиза в сила на двадесетия ден след публикуването му в Официален вестник на Европейския съюз.
 Той се прилага от 1 януари 2014 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 29 януари 2013 година.
 За Комисията
 Председател
 José Manuel BARROSO
 (1) ОВ L 192, 22.7.2011 г., стр. 17.
 (2) ОВ L 276, 21.10.2011 г., стp. 13.
 ПРИЛОЖЕНИЕ
 Описанието на колона 80 (Образователна степен) от приложение III към Регламент за изпълнение (ЕС) No 1051/2011 се заменя със следното:
 Колона
 Идентификатор
 Описание
 Филтър/забележки
 „80
 Достигната образователна степен
 Незадължителна променлива; в случай че информацията не бъде предадена: код = празно поле“
 1
 Най-много първа степен на средното образование (ISCED 2011 нива 0—2)
 2
 Гимназиален етап на средното образование и професионално обучение след завършено средно образование, но не висше (ISCED 2011 нива 3 и 4)
 3
 Висше образование (ISCED 2011 нива 5—8)
 